Byla C‑342/14

X-Steuerberatungsgesellschaft

prieš

Finanzamt Hannover-Nord

(Bundesfinanzhof prašymas priimti prejudicinį sprendimą)

„Prašymas priimti prejudicinį sprendimą — Profesinio parengimo kvalifikacijų pripažinimas — Direktyva 2005/36/EB — 5 straipsnis — Laisvė teikti paslaugas — Direktyva 2006/123/EB — 16 straipsnis ir 17 straipsnio 6 punktas — SESV 56 straipsnis — Mokesčių konsultavimo bendrovė, įsteigta valstybėje narėje ir teikianti paslaugas kitoje valstybėje narėje — Valstybės narės teisės aktai, pagal kuriuos reikalaujama įregistruoti ir pripažinti mokesčių konsultavimo bendroves“

Santrauka – 2015 m. gruodžio 17 d. Teisingumo Teismo (ketvirtoji kolegija) sprendimas

Laisvė teikti paslaugas — Apribojimai — Komercinė mokesčių konsultavimo veikla — Nacionalinės teisės aktai, kuriais apribojama kitoje valstybėje narėje įsisteigusios ir joje vykdančios nereglamentuojamą veiklą mokesčių konsultavimo bendrovės laisvė teikti paslaugas — Neatsižvelgimas į minėtos bendrovės ar jos vardu veikiančių asmenų įgytą kvalifikaciją — Neleistinumas

(SESV 56 straipsnis)

SESV 56 straipsnį reikia aiškinti taip, kad pagal jį draudžiama valstybės narės teisės aktuose, kuriuose apibrėžtos teisės vykdyti komercinę mokesčių konsultavimo veiklą sąlygos, numatyti laisvės teikti paslaugas apribojimą mokesčių konsultavimo bendrovei, įsteigtai pagal kitos (įsisteigimo) valstybės narės teisės aktus, kuri pastarojoje valstybėje narėje, kurioje mokesčių konsultavimo veikla nereglamentuojama, parengia mokesčių deklaraciją paslaugų gavėjui pirmojoje valstybėje narėje ir ją pateikia šios valstybės narės mokesčių institucijai, teisingai nepripažįstant ir tinkamai neatsižvelgiant į minėtos bendrovės arba fizinių asmenų, kurie jos vardu teikia komercines mokesčių konsultavimo paslaugas, kitose valstybėse narėse įgytą kvalifikaciją.

Iš tiesų, kadangi šiais teisės aktais nustatoma mokesčių konsultavimo bendrovės komercinės mokesčių konsultavimo veikos vykdymo išankstinio leidimo sistema, o pats leidimas dar siejamas su reikalavimu, kad bendrovės vadovai turėtų tinkamą profesinę kvalifikaciją, pagal juos kitoje valstybėje narėje, kurioje ši veikla yra teisėtai vykdoma ir nereglamentuojama, įsteigtai mokesčių konsultavimo bendrovei atimama bet kokia galimybė teikti savo paslaugas valstybėje narėje, kurioje teisė vykdyti minėtą veiklą reglamentuojama. Šiuo klausimu pažymėtina, kad, nors laisvės teikti paslaugas apribojimą būtų galima pateisinti tokiais tikslais, kaip mokesčių vengimo prevencija ir vartotojų apsauga, pagal minėtus teisės aktus turi būti sudaryta galimybė teisingai pripažinti paslaugų teikėjo ar jo vardu veikiančių asmenų kitoje valstybėje narėje įgytą kvalifikaciją komercinio mokesčių konsultavimo srityje ir tinkamai į ją atsižvelgti.

Be to, komercinių mokesčių konsultavimo paslaugų teikėjui nustatyta pareiga pateikti valstybės narės, kurioje komercinė mokesčių konsultavimo veikla yra reglamentuojama ir kurioje šis paslaugų teikėjas ketina teikti tokias paslaugas, institucijoms paprastą išankstinę deklaraciją, kurioje informuotų apie tokį ketinimą, iš esmės neviršija to, kas reikalinga mokesčių vengimo prevencijos ir vartotojų apsaugos tikslams pasiekti. Nustačius tokią pareigą institucijos galėtų patikrinti (prireikus – praktiškai) minėto paslaugų teikėjo arba fizinių asmenų, kurie jo vardu teikia atitinkamą paslaugą, kitose valstybėse narėse įgytą kvalifikaciją konkrečioje mokesčių srityje, kurioje šis paslaugų teikėjas ketina vykdyti savo veiklą.

(žr. 49, 53, 55, 56, 60 punktus ir rezoliucinę dalį)